C 100/18
SK
Úradný vestník Európskej únie
16.3.2023
2.3.
Podľa Európskej komisie predstavujú ženy približne 52 % celkovej populácie v Európe, ale tvoria 34,4 % samostatne zárobkovo činných osôb a 30 % začínajúcich podnikateľov (3).
2.4.
Zakladateľské tímy zložené výlučne z mužov dostávajú takmer 92 % všetkého rizikového kapitálu investovaného v Európe.
Pokiaľ ide o financovanie, v počiatočných fázach sa len 1 % finančných prostriedkov poskytuje spoločnostiam vedeným ženami a v neskorších fázach sa nikdy nezvýši na viac ako 30 %, hoci sa zistilo, že zakladateľské tímy zložené zo žien a zmiešané tímy dosahujú lepšie výsledky ako ich mužskí protihráči (4) (5) (6) (7).
2.5.
V marci 2017 OECD uviedla, že vo všetkých krajinách okrem Spojených štátov, Mexika, Grécka a Indonézie ženy menej často ako muži uvádzajú, že majú prístup k financovaniu potrebnému na začatie podnikania.
Tento rodový rozdiel sa môže spájať s tým, že ženy majú nižšiu úroveň skúseností, pôsobia vo vysoko konkurenčných a nízkorastúcich sektoroch, ako aj s rodovo zaujatým úverovým hodnotením a rodovými stereotypmi v hodnoteniach investícií.
Ženám často bráni aj obmedzený prístup k základným finančným službám (napr. šekové a sporiace účty) (8).
Okrem toho je pravdepodobnejšie, že od čerpania úveru sa dajú odradiť skôr samostatne zárobkovo činné ženy než samostatne zárobkovo činní muži.
2.6.
Podľa stratégie Európskej komisie pre rodovú rovnosť na roky 2020 – 2025 je z desiatich rozhodujúcich činiteľov v oblasti rizikového kapitálu a súkromných kapitálových spoločností len jedna žena, hoci 72 % partnerov niektorých súkromných fondov, ktoré boli identifikované ako fondy s rodovým zameraním, tvoria ženy.
Zo zistení vyplýva, že v priemere 85 % komplementárov rizikového kapitálu sú muži a len 15 % tvoria ženy.
Ak sú ženy partnermi, zvyčajne sú partnermi menších fondov.
2.7.
Pandémia ochorenia COVID-19 prehĺbila rodové a ekonomické nerovnosti.
Zo sociálneho a z hospodárskeho hľadiska existuje jasný rozdiel v tom, ako koronavírus ovplyvnil rôzne pohlavia.
Pandémia ochorenia COVID-19 mala vplyv aj na prístup žien k financiám.
Európske údaje chýbajú, no Spojené štáty dokonca čelili prehlbovaniu už existujúcich rodových rozdielov vo financovaní rizikového kapitálu pre začínajúce podniky vedené ženami (9).
2.8.
Povedomie o investovaní zohľadňujúcom rodovú otázku na celom svete naďalej naberá na dynamike.
Európsky investičný ekosystém pre podnikateľky a zakladateľky je však stále roztrieštený a chýba mu systémové a strategické rodové zameranie (10).
Špeciálne fondy pre rodovú rovnosť sú zriedkavé a navyše takéto iniciatívy nepriťahujú viac podnikateliek.
Približne 50 % finančných prostriedkov v Európskej únii pochádza z peňazí daňových poplatníkov.
Spoločné úsilie na úrovni EÚ o vytvorenie rodovo diferencovanejšieho a rovnocennejšieho finančného ekosystému spolu so sprevádzaním počas celého procesu vytvárania podniku môže priniesť konsenzus a pomôcť prekonať prekážky brániace zmene.
2.9.
Keď hovoríme o investovaní zohľadňujúcom rodovú otázku, musíme si uvedomiť všetky prelínania s ďalšími nerovnosťami, ktoré ešte viac ovplyvňujú prístup k financovaniu, ako sú ženy so zdravotným postihnutím, ženy s nízkym sociálno-ekonomickým postavením, mladé ženy, ženy s migrantským pôvodom, alebo prelínania so sexuálnou orientáciou, rasou atď.
(3) (4) (5) (6) (7) (8) (9) (10)
https://www.eib.org/attachments/thematic/why_are_women_entrepreneurs_missing_out_on_funding_en.pdf.
Eurostat a Európska komisia.
The State of European Tech report 2020, Atomico (2020).
Why are women entrepreneurs missing out on funding?
Reflections and considerations – Executive summary (eib.org).
Funding women entrepreneurs: How to empower growth, 2020.
https://europeanwomeninvc.idcinteractive.net/8/.
COSME Programme Call for Proposals Encouraging community building around the issue of women entrepreneurship – Management and running of the WEgate platform.
Women-Led Startups Received Just 2,3 % of VC Funding in 2020 (hbr.org).
UN Women (2021) Investment with a gender lens in Europe.